ไฟแนนเชียลไดเจสต์
SEAFCO คว้างาน 114 ล้านบาท
29 ม.ค. 2556

SEAFCO คว้างาน 114 ล้านบาท
บริษัท ซีฟโก้ (SEAFCO) ได้งานใหม่มูลค่า 114.6 ล้านบาท (ไม่รวมภาษีมูลค่าเพิ่ม) ได้แก่ โครงการอุทยานการเรียนรู้และหอชมเมือง จ.สมุทรปราการ จากบริษัท ช.ไชยภัทร์ก่อสร้าง โครงการพัทยา คอนโดมีเนียม จ.ชลบุรี ของบริษัท เอสซี แอสเสท คอร์ปอเรชั่น โครงการซิลค์ เพลส หลักสี่ เขตหลักสี่ กรุงเทพฯ ของบริษัท เคเอเอสซี ดีเวลอปเม้นท์ โครงการมหาวิทยาลัยหัวเฉียวเฉลิมพระเกียรติ จ.สมุทรปราการ ของบริษัท บางกอกเทคโนโลยีวิศวกรรมและธุรกิจ โครงการอาคารมหานคร ถนนช่องนนทรี กรุงเทพฯ ของบริษัท บวิคไทย
SUN เพิ่มทุนแลกหุ้นวีเทคฯ
คณะกรรมการบริษัท ซันวู้ดอินดัสทรีส์ (SUN) มีมติให้บริษัทเพิ่มทุนจดทะเบียนจำนวน 174,998,000 หุ้น เป็น 299,143,988 บาท เพื่อเสนอขายให้กับนักลงทุนเฉพาะเจาะจง (พีพี) ซึ่งเป็นผู้ถือหุ้นบริษัท วีเทค เทคโนโลยี่ ซิสเต็มส์ จำนวน 5 คน ในราคาหุ้นละ 1 บาท
ทั้งนี้ บริษัทแปลงหุ้นเพิ่มทุนเป็นหุ้นบริษัท วีเทคฯ ซึ่งเป็นบริษัทที่มีศักยภาพทางธุรกิจและการเงิน ที่สามารถเอื้อประโยชน์ต่อการดำเนินงานในอนาคต เป็นการเพิ่มโอกาสของบริษัทและผู้ถือหุ้นเดิม ขณะเดียวกันบริษัทใหม่ทำให้บริษัทมีฐานะการเงินมั่นคงและปรับปรุงคุณสมบัติของบริษัทให้เข้าเกณฑ์การดำรงสถานะของบริษัทจดทะเบียนในตลาดหลักทรัพย์
ASIMAR ต่อเรือ 93 ล้าน
บริษัท เอเชียน มารีน เซอร์วิสส์ (ASIMAR) ได้รับการว่าจ้างจากบริษัท อ่างทองชูการ์เทอร์มินัล ขนาด 1,500 เดทเวทตัน จำนวน 6 ลำ มูลค่า 93.14 ล้านบาท สัญญา 1 ปี
ปิคนิคเพิ่มเหตุถูกเพิกถอน
ตลาดหลักทรัพย์เตือนบริษัท ปิคนิค คอร์ปอเรชั่น (PICNI) ที่ยังไม่ส่งงบการเงินประจำปี 2553 สิ้นสุดวันที่ 31 ธ.ค. 2553 ซึ่งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งแก้ไข หากไม่นำส่งฉบับแก้ไขภายในวันที่ 25 ม.ค. 2556 นี้ จะส่งผลให้หุ้น PICNI เข้าข่ายถูกเพิกถอนจากการเป็นบริษัทหลักทรัพย์จดทะเบียนเพิ่มเติม และหาก PICNI ไม่สามารถแก้ไขเหตุแห่งการเพิกถอนให้หมดไป คือไม่ส่งงบการเงินที่แก้ไขต่อตลาดหลักทรัพย์ภายใน 180 วัน หรือภายในวันที่ 29 ก.ค. 2556 ตลาดจะพิจารณาเพิกถอนหุ้น PICNI จากการเป็นหลักทรัพย์จดทะเบียน
TPOLY ตั้งเอ็มดีใหม่แทน
บริษัท ไทยโพลีคอนส์ (TPOLY) แจ้งว่า นายเจริญ จันทร์พลังศรี กรรมการผู้จัดการ และเป็นผู้ถือหุ้นใหญ่ ที่มีอำนาจลงนามของบริษัท ได้ประสบอุบัติเหตุและเสียชีวิต เมื่อวันที่ 27 ม.ค. 2556 ซึ่งการเสียชีวิตของนายเจริญไม่ส่งผลกระทบต่อการบริหารงานของบริษัทที่ยังดำเนินงานต่อไป
นอกจากนี้ บริษัทได้แต่งตั้งนายไชยณรงค์ จันทร์พลังศรี ซึ่งเป็นน้องชายนายเจริญ เป็นกรรมการผู้จัดการแทน และแต่งตั้งกรรมการใหม่ 2 คน (แทนนายอาณัติ ปิ่นรัตน์ ที่ลาออก และแทนนายเจริญ) คือนายเชิดศักดิ์ วัฒนวิจิตรกุล เป็นกรรมการและกรรมการบริหาร และนางกนกทิพย์ จันทร์พลังศรี เป็นกรรมการ